Holdeplads
Forfattere: Trine Andersen
Tidsskrift: passage (2002-09-01)

## Trine Andersen

## Holdeplads

der er hemmeligheder endnu om busstoppesteder på landet hvor virkeligheden kun kommer forbi på skrømt og sjældent i sidste sekund

herude står du og aflæser og aflæser men forstår kun det der ikke bliver sagt skønt det jo nok skal passe at bussen passerer kl. 16.15 og at nogen virkelig elsker michael k.

og du ser den endnu ikke men bussen er kun en tynd soldat en sulten afpillet rustne dåsers ridder sat ind som kanonføde i en krig der allerede er tabt

du lægger en hånd mod skurets skrutryg selv den grå glasfiber er flosset af støvet fra avnerne her vokser jorden op af sig selv og skuret er ikke læ eller lykke men et råddent rækværk op imod en afgrund